Spesialenheten: Narkobaron betalte oppussing av politimanns bad
MMS/SMS: 2200 E-post: 2200@vg.no Tlf: 22 00 00 00 I en kjennelse fra Oslo tingrett i juni fikk Spesialenheten for politisaker medhold i at heftelser i Jensens formuesgoder kunne opprettholdes. Beløpet ble da satt til 248.938 kroner. - Spesialenheten har bedt om og fått medhold i sperring av et beløp på en sparekonto som sikkerhet for mulig inndragelse av utbytte fra straffbar virksomhet etter en eventuell senere dom i saken. Spesialenheten legger til grunn at siktede mottok en tilsvarende fordel fra den siktede Bærums-mannen i forbindelse med oppussing av et bad, sier etterforskningsleder Liv Øyen ved Spesialenheten for politisaker til VG. Anker tingrettens avgjørelse Den korrupsjonssiktede polititoppen var ikke til stede da kjennelsen ble avsagt, men 57-åringens forsvarer, Jens-Ove Hagen, opplyser til VG at avgjørelsen er anket til Borgarting lagmannsrett. - Det er å betrakte som et beslag som har blitt gjort under etterforskningen. Vi bestrider dette og har derfor anket, sier Jensens forsvarer Jens-Ove Hagen til VG. Anken er foreløpig ikke behandlet i lagmannsretten. Den aktuelle kjennelsen er unntatt offentlighet, og pressen har kun anledning til å få innsyn i selve slutningen. Eirik Jensen nekter straffskyld, og han ble løslatt fra varetekt 30. mai. - Uhyre tungt I et intervju med TV2 noen dager senere fortalte Jensen om hvor fortvilet det er å være politimann og ikke bli trodd av politiet i avhør. - Vi står og vitner i retten i x antall straffesaker og det vi sier sverger vi på at er sant. Og når vi sitter i en situasjon som dette, hvor man åpenbart kan lese mistro til det en forklarer, når du frivillig prøver å imøtegå påstandene, blir det uhyre tungt, uttalte han. Kort tid etter at den profilerte politilederen var pågrepet og siktet for korrupsjon, ble det kjent at narkobaronen Gjermund Cappelen fra Bærum hadde forklart til politiet at han hadde gitt penger til Jensen for sensitive politiopplysninger gjennom flere år. I tillegg har Cappelen forklart at han har betalt håndverkertjenester i politimannens bolig. Polititoppen bestrider anklagene og beskriver dem som uhyrlige. Derfor er polititoppen siktet Spesialenheten har imidlertid vist til fire hovedpunkter som danner grunnlaget for mistanken mot polititoppen: * SMS-utvekslingen Ordbruken i SMS-utvekslingen mellom Eirik Jensen og den narkosiktede bærumsmannen Gjermund Cappelen beskrives som et «kodespråk». Til Spesialenheten har bærumsmannen forklart at kodene blant annet handler om møteplasser og om status på hasjlevereanser på vei til Oslo-området, får VG opplyst. I avhør har Cappelen også forklart at Jensen gjennom en årrekke har fått penger og tjenester for etterretningsinformasjonen. * Pengeoverlevering Eirik Jensen har bekreftet at han mottok kontanter fra Gjermund Cappelen en gang i desember i fjor, men nekter for at det var ulovlige penger. Jensen har forklart at de aktuelle pengene var tilbakebetaling av lån, noe Spesialenheten ikke fester lit til. Isteden mener de at pengene kan knyttes til et straffbart samarbeid mellom Jensen og Bærumsmannen. * Skjulte penger hjemme På småbruket til Eirik Jensen i Hedmark var det drøyt 30.000 kroner som var så godt skjult at de ikke ble funnet under ransaking. * Andre vitneforklaringer Mistanken mot Eirik Jensen bygger blant annet på forklaringene til Gjermund Cappelen, så langt denne støttes av andre vitneforklaringer og annet bevismateriale. - Jeg er faktisk ikke dømt ennå, og jeg tror ikke jeg kommer til å bli det. Jeg er optimist og kriger videre, sa Jensen i TV2-intervjuet.
Spesialenheten for politisaker mener narkobaronen Gjermund Cappelen sto bak oppussingen av Eirik Jensens bad for 250.000 kroner. Gjermund Cappelen sto bak oppussingen av Eirik Jensens bad for 250.000 kroner.